กองทุนJASIFรายได้โต86%ปันผล27ส.ค.
กองทุนโครงสร้างพื้นฐาน JASIF ปันผลหน่วยละ 0.20 บาท หลังโกยรายได้ 1,218 ล้านบาท เติบโต 86% จากไตรมาสแรก
10 ส.ค. 2558

กองทุนโครงสร้างพื้นฐาน JASIF ปันผลหน่วยละ 0.20 บาท หลังโกยรายได้ 1,218 ล้านบาท เติบโต 86% จากไตรมาสแรก
นายสุทธิพงศ์ พัวพันธ์ประเสริฐ รองกรรมการผู้จัดการ Real Estate &amp; Infrastructure Investment บริษัทหลักทรัพย์จัดการกองทุนรวม (บลจ.) บัวหลวง ในฐานะบริษัทบริหารจัดการกองทุนรวมโครงสร้างพื้นฐานบรอดแบรนด์อินเทอร์เน็ตจัสมิน ( JASIF) เปิดเผยว่า  JASIF มีรายได้รวมในไตรมาส 2 ของปีนี้ 1,218.40 ล้านบาท เพิ่มขึ้น 86.4% เมื่อเทียบกับไตรมาสแรกของปี เกือบทั้งหมดเป็นรายได้จากค่าเช่าเส้นใยแก้วนำแสง 1,209.81 ล้านบาท หรือเพิ่มขึ้นจากไตรมาสก่อน 86.7% ส่วนที่เหลือเป็นรายได้จากดอกเบี้ยรับ  8.59 ล้านบาท
ทั้งนี้ ณ สิ้นไตรมาส 2 ปี 2558 กองทุนได้รับมอบเส้นใยแก้วนำแสงไปแล้วรวม 838,000 คอร์กิโลเมตร จากบริษัททริปเปิลที บรอดแบนด์ จำกัด (มหาชน) ซึ่งเป็นบริษัทย่อยของบริษัทจัสมิน อินเตอร์เนชั่นแนล ( JAS) และจะทยอยส่งมอบจนครบ 980,000 คอร์กิโลเมตรภายใน 2 ปี
อย่างไรก็ตามกองทุน JASIF จะจ่ายเงินปันผลครั้งที่ 2 จากผลการดำเนินงานระหว่าง 1 เม.ย.-30 มิ.ย.2558 ในอัตราหน่วยลงทุนละ 0.20 บาท หรือเป็นเงินรวมทั้งสิ้น 1,100 ล้านบาท โดยกำหนดปิดสมุดทะเบียน เพื่อกำหนดสิทธิรับปันผลในวันที่ 13 ส.ค.2558 และจ่ายเงินปันผลได้ในวันที่ 27 ส.ค.2558
นายสุทธิพงศ์ กล่าวว่า การลงทุนในกองทุนรวมโครงสร้างพื้นฐานเวลานี้ เป็นอีกหนึ่งช่องทางที่น่าสนใจ สำหรับผู้สนใจลงทุนในระยะยาว โดยจะมีโอกาสได้รับผลตอบแทนอย่างต่อเนื่อง 
"JASIF จ่ายเงินปันผลเป็นงวดที่สอง หลังจากจ่ายงวดแรกไปเมื่อ 27 พ.ค.ที่ผ่านมา หน่วยลงทุนละ 0.11 บาท จากผลการดำเนินงานวันที่ 10 ก.พ.-31 มี.ค.2558 รวม 0.31 บาทแล้ว โดยยังไม่รวมเงินลดทุนจดทะเบียนที่เราเตรียมจะจ่ายคืนแก่ผู้ลงทุนในปี 2558 อีกประมาณ 461 ล้านบาท  สำหรับปี 2558 จากราคาเสนอขายที่ 10 บาท คาดว่าเงินที่นักลงทุนจะได้รับจะอยู่ที่ ประมาณ 9%  โดยแบ่งเป็นเงินปันผล 8.2% และการจ่ายลดทุน 0.8% อันเนื่องจากสภาพคล่องส่วนเกินที่เกิดจากค่าเช่ารับล่วงหน้า" นายสุทธิพงศ์กล่าว
ทั้งนี้ อัตราการจ่ายคืน การจ่ายเงินปันผลและการทยอยจ่ายคืนเงินลงทุนด้วยการลดทุน มีสมมติฐานว่ากองทุนซื้อขายทรัพย์สินเส้นใยแก้วนำแสงในวันที่ 1 ธ.ค.2557